អាជ្ញាធរ​ភ្នំពេញ​បញ្ជា​ឲ្យ​រុះរើ​ផ្ទះ​បណ្តែត​ទឹក ខណៈ​សង្គម​ស៊ីវិល​ជំរុញ​ឲ្យ​មាន​ដំណោះ​ស្រាយ​សម​ស្រប
រដ្ឋបាល​រាជធានី​ភ្នំពេញ​បាន​​បង្គាប់​ឲ្យ​មាន​ការ​រុះរើ​ឬ​ចល័ត​បែ​ចិញ្ចឹម​ត្រី ផ្ទះ​បណ្តែត​ទឹក ផ្ទះ​ទូក​តូចៗ និង​សំណង់​នៅ​តាម​ដង​ទន្លេ​ក្នុង​ភូមិ​សាស្រ្ត​រាជធានី​ភ្នំពេញ ប៉ុន្តែ​សង្គម​ស៊ីវិល​អំពាវ​នាវ​ឲ្យ​មាន​​ដំណោះ​ស្រាយ​សម​ស្រប​មួយ​សម្រាប់​ប្រជា​ពលរដ្ឋ​ទាំង​នោះ។
ភ្នំពេញ — សាលារាជធានីភ្នំពេញបានបង្គាប់ឲ្យប្រជាពលរដ្ឋរុះរើឬចល័តបែចិញ្ចឹមត្រី ផ្ទះបណ្តែតទឹក ផ្ទះទូកតូចៗ និងសំណង់នៅលើផ្ទៃទន្លេក្នុងភូមិសាស្រ្តរាជធានីភ្នំពេញ ដោយទុករយៈពេលមួយសប្តាហ៍។ ចំណាត់នេះធ្វើឡើងក្នុងគោលដៅរក្សាបរិស្ថាន ជីវៈចម្រុះ គុណភាពទឹក ផ្លូវនាវាចរណ៍និងសោភ័ណភាពទីក្រុង។ នេះបើតាមសេចក្តីជូនដំណឹងចុះហត្ថលេខាដោយអភិបាលរាជធានីភ្នំពេញ លោក ឃួង ស្រេង កាលពីថ្ងៃពុធ ទី២ ខែមិថុនា។ អាជ្ញាធរភ្នំពេញបានទុកពេលមួយសប្តាហ៍ គឺរហូតដល់ថ្ងៃទី៩ ខែមិថុនា សម្រាប់ការរុះរើ ឬចល័តចេញជាបន្ទាន់ ហើយក្នុងករណីមិនមានការរុះរើ អាជ្ញាធរមូលដ្ឋាននិងមន្រ្តីពាក់ព័ន្ធនឹងចាត់វិធានការរដ្ឋបាល ហើយអាចឈានដល់ការប្រើប្រាស់ចំណាត់ការផ្លូវច្បាប់ផងដែរ។ នេះបើតាមសេចក្តីជូនដំណឹង។ លោក ឃ្លាំង ហួត អភិបាលខណ្ឌជ្រោយចង្វារ បានថ្លែងប្រាប់VOAនៅថ្ងៃព្រហស្បតិ៍នេះថា រដ្ឋបាលខណ្ឌរបស់លោកកំពុងរៀបចំផ្តល់ដំណឹងដល់ប្រជាពលរដ្ឋដែលរស់នៅលើផ្ទៃទន្លេ។ លោកថ្លែងថា៖ «គោលការណ៍អត់មានរឿងបម្លាស់ទីទេ គឺមានន័យថាពាក្យថាបម្លាស់ទីគឺឲ្យគាត់ចេញពីទឹកមួយទៅកន្លែងមួយឬឲ្យពីទឹកទៅគោក។ អានេះ គឺមិនអនុញ្ញាតឲ្យប្រើប្រាស់ទឹកទន្លេ បែត្រី ឬក៏ការស្នាក់នៅហ្នឹង វាពាក់ព័ន្ធរឿងបរិស្ថាន»។ អភិបាលខណ្ឌជ្រោយចង្វាររូបនេះ ក៏បានឲ្យដឹងផងដែរថានាពេលបច្ចុប្បន្ននេះ រដ្ឋបាលខណ្ឌក៏កំពុងស្រង់ចំនួនគ្រួសារ ឬសំណង់នៅលើផ្ទៃទឹក ដើម្បីកំណត់ចំនួនជាក់លាក់។ VOAមិនទាន់អាចសុំការឆ្លើយតបពីលោក ម៉េត មាសភក្តី អ្នកនាំពាក្យសាលារាជធានីភ្នំពេញបាននៅឡើយទេនៅថ្ងៃព្រហស្បតិ៍នេះ។ លោក អំ សំអាត នាយករងទទួលបន្ទុកឃ្លាំមើលនិងការពារសិទ្ធិមនុស្សនៃអង្គការលីកាដូ គាំទ្រចំណាត់ការរបស់សាលារាជធានីភ្នំពេញ ដើម្បីថែរក្សាបរិស្ថាន សណ្តាប់ធ្នាប់ សោភ័ណភាពនិងគុណភាពទឹកទន្លេ។ ប៉ុន្តែលោកជំរុញឲ្យមានដំណោះស្រាយដែលអាចទទួលយកបានសម្រាប់ប្រជាពលរដ្ឋផងដែរ។ លោកថ្លែងថា៖ «បើយើងមើលទៅវាម្យ៉ាងម្នាក់ទេ។ បើសិនជាថាកំហុសរបស់ពួកគាត់ទាំងស្រុងអាហ្នឹងក៏វាមិនទាន់ត្រូវដែរ ព្រោះនៅពេលដែលសង់ហេតុអីបានជាអាជ្ញាធរហ្នឹងមិនហាមឃាត់។ អានេះជាបញ្ហាកន្លែងហ្នឹងដែរ។ អញ្ចឹងហើយបានជាចង់ឲ្យធ្វើម៉េច ការដោះស្រាយយើងមិនមែនដោះស្រាយឲ្យរួចពីកន្លែងហ្នឹងប៉ុន្តែវាមានបញ្ហាតទៅទៀតដែលចេញពីដំណោះស្រាយហ្នឹងទេ»។ ចំណែកនាយកប្រតិបត្តិសម្ព័ន្ធភាពដើម្បីអភិរក្សធនធានជលផល(FACT)លោកឱម សាវ៉ាត ទទួលស្គាល់ចំណាត់ការរបស់សាលារាជធានីភ្នំពេញ ដើម្បីការពារបរិស្ថានតាមដងទន្លេ និងសណ្តាប់ធ្នាប់នៅតាមទីក្រុង។ ប៉ុន្តែលោកក៏បារម្ភអំពីផលប៉ះពាល់លើជីវភាពរបស់ពលរដ្ឋដែលពឹងផ្អែកលើការនេសាទ ដោយលោកទទូចឲ្យមានដំណោះស្រាយសមស្របសម្រាប់ពួកគេ។ លោកមានប្រសាសន៍ថា៖ «អញ្ចឹងប្រសិនបើសាលាក្រុងរៀបចំ ខ្ញុំគិតថាវាល្អដែរ។ ក៏ប៉ុន្តែត្រូវតែមានការដោះស្រាយដើម្បីឲ្យសមស្របពីព្រោះទីមួយអាចថាគាត់មិនមានដីនៅខាងលើអីផ្សេងៗ។ ប៉ុន្តែក្នុងនាមរដ្ឋាភិបាល លោកមានតួនាទីសំខាន់ក្នុងការសម្របសម្រួលដោះស្រាយបញ្ហាអស់ហ្នឹង»។ គួររំឭកថាកាលពីឆ្នាំ២០១៨ រដ្ឋាភិបាលកម្ពុជា សហការជាមួយសមាគមវៀតណាមបានចាត់ចំណាត់ការជួយសម្រួលដល់ពលរដ្ឋជនជាតិវៀតណាមរាប់រយគ្រួសារនៅខេត្តកំពង់ឆ្នាំង ដែលរស់នៅលើបឹងទន្លេសាប ដោយឲ្យពួកគេផ្លាស់មករស់នៅលើគោកវិញ ក្រោមគម្រោងដីសម្បទានសង្គមកិច្ច៕